《题张来仪青山白云图》
明代·童冀

天下几人画董元，近代独数高房山。房山不独妙形似，辅以丹碧增其妍。

往年未识庐山面，曾向房山画中见。高堂白日生云烟，分明坐我南康县。

大山嵯峨倚天立，倒捲银河泻空碧。山山起伏争坡陀，海涛出没晴云多。

醉酣老眼重摩挲，此身便欲栖烟萝。十年一梦隔云海，却向长江闻棹歌。

青山于人如旧识，满眼黄尘非故国。羞将白发照沧浪，咫尺家山归未得。

先生旧业庐山前，丹青蚤得房山传。还能作画远相寄，白头共赋归来篇。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。